Heel ander Augusta wag dié keer | Netwerk24
Augusta National, die tuiste van die Amerikaanse Meesters-gholftoernooi, het 'n appeltjie te skil met die aanspraakmakers wat van Donderdag af hul jagtog na die gesogte groen wenbaadjie begin.
Die verdedigende Meesters-kampioen, Dustin Johnson, in aksie in vandeesweek se oefenronde op Augusta National. Foto: Getty Images
Ná 'n paar oefenrondes vandeesweek was die algemene konsensus dat die speeltoestande dié keer die groot gelykmaker gaan wees.
Die 84ste Meesters is verlede jaar weens die koronavirus-pandemie tot November uitgestel.
Geen toeskouers is toegelaat nie, die reën het skoonvelde lekker sag gemaak en die setperke ook. Die vlaggie kon aangeval word, die bal het bly sit as naderhoue dié teiken gehaal het.
Die gevolg: Dustin Johnson se oorwinning met 'n rekordtelling van 268, 20 beter as die baansyfer.
Die Amerikaner Bryson DeChambeau kan met sy massiewe bofhoue straks 'n groot voordeel op Augusta se syfer 5's hê. Foto: Getty Images
Donderdag begin die 85ste Meesters in die maand waarin dit tradisioneel beslis word. Daar sál toeskouers wees. Glo net 12 000 per dag, maar darem mense wat gaan juig. Of, soos dit wil voorkom, na hul asems gaan snak.
Want die somerson het die baan drooggebak. Die skoonvelde is hard. Die setperke ferm. En blitsig. Vetgesmeerde bliksemstraal-blitsig.
As 'n mens so na van die voorste spelers luister, gaan Augusta dié keer straf uitdeel.
"Jy beter die baan respekteer. As jy dit nie doen nie, moet jy liewer nie hier speel nie. Augusta sal jou breek," het die veteraan Phil Mickelson, wat reeds drie groen baadjies in sy hangkas het, vandeesweek ná sy oefenronde gesê het.
"Dis die eerste keer in 'n bitter lang tyd dat Augusta soveel uitdagings bied. Die baan het lanklaas respek afgedwing, maar hier is dit nou weer," het die linkshandige Amerikaner bygevoeg.
Die fris bulletjie Bryson DeChambeau, Amerikaanse Ope-kampioen veral bekend om sy massiewe bofhoue, weet hy het straks 'n voordeel bo sy mede-deelnemers.
Op die syfer 5's – daar is vier van hulle op Augusta – is hy straks met sy tweede hou binne bereik van die setperk. Die bal sal op die harder skoonvelde meters ver rol.
Maar hy is ook versigtig, want hy weet watter heidense hellings op daardie perfek gemanikuurde setperke met sy versteekte op- en afdraandes wag.
"Ek het nog nooit die setperke so vinnig gesien nie. Dis nou as jy die bal gestop kry. Maar ek sien uit na die uitdaging," het die spiertier Woensdag gesê.
"Die 17de (syfer 4), byvoorbeeld . . . die blikkie is so geplaas dat jou bal van die setperk sál afrol as jy dit net 'n handbreedte verby die vlaggie laat land. Letterlik 'n handbreedte te ver en als is verlore."
Spanje se Sergio García, kampioen in 2017, tree aan vir sy 22ste Meesters. Hy kén die baan. Maar hy erken hy het dié toestande nog nooit voorheen beleef nie.
"Ek het al baie oefenrondes op die baan gespeel, te veel om te onthou. Die setperke was nog nooit so blitsig nie. As die weer bly soos dit nou is – warm, met 'n matige briesie – kan ons een helse uitdaging van Augusta te wagte wees," aldus die Spanjaard.
En wat sê die verdedigende kampioen, wat gaan probeer om slegs die vierde speler naas Tiger Woods, Nick Faldo en Jack Nicklaus te word om agtereenvolgende Meesters-titels te verower?
"Dis nie 'n maklike baan in makliker speeltoestande (soos in November) nie. Maar nou . . . dis die tipe baan waar enige putjie jou droom-telkaart in 'n nagmerrie kan verander. Daar is net nie so iets soos 'n maklike putjie hier nie, veral nie soos die baan nou speel nie," het Johnson gesê.
Rory McIlroy, viermalige major-wenner wat nog net die Meesters-titel kort om die gesogte Grand Slam te behaal, het straks die antwoord op wat dit gaan verg om Augusta te tem.
"Die hoogste premie is op akkurate spel. Om die bal in die skoonveld te hou, dit in die regte areas te land, foutlose ysterspel en senuwees van staal as jy op die setperk is," het die Ier dit opgesom.
"Jy stop die bal moeilik op die setperke, so jy gaan 'n paar van hulle mis. Aanvaar dit maar. Hoe goed jy uit dié taai situasies kan ontsnap, gaan bepaal of jy ná twee rondes nog hier gaan wees."
• TV: Donderdag vanaf 15:15 tot 01:30 op SS 201, 210 en 213; Vrydag vanaf 15:15 tot 01:30 op SS 201 en 213. – Sportredaksie, TeamTalk